NOK แจงเครื่องไถลนอกรันเวย์ “สนามบินเชียงราย” เหตุฝนตกหนัก งดบริการ 1 วัน
NOK ออกแถลงเที่ยวบินที่ DD 108 เส้นทาง ดอนเมือง-เชียงราย ลื่นไถลออกนอกรันเวย์ ณ ท่าอากาศยานแม่ฟ้าหลวงเชียงราย เหตุจากฝนตกหนัก งดบริการ 1 วัน
NOK ออกแถลงเที่ยวบินที่ DD 108 เส้นทาง ดอนเมือง-เชียงราย ลื่นไถลออกนอกรันเวย์ ณ ท่าอากาศยานแม่ฟ้าหลวงเชียงราย เหตุจากฝนตกหนัก งดบริการ 1 วัน
31 ก.ค. 2565

ผู้สื่อข่าวรายงานว่า บริษัท สายการบินนกแอร์ จำกัด (มหาชน) หรือ NOK ชี้แจงกรณีเที่ยวบินที่ DD 108 ทำการบินเส้นทาง ดอนเมือง-เชียงราย ลื่นไถลออกนอกรันเวย์ ณ ท่าอากาศยานแม่ฟ้าหลวงเชียงราย เมื่อวันที่ 30 ก.ค.65 เวลา 21:06 น.
โดยวานนี้ (31 ก.ค.) เที่ยวบินที่ DD 108 เส้นทางดอนเมือง-เชียงราย ทำการบินด้วยเครื่องบินแบบ Boeing 737-800 บรรทุกผู้โดยสาร 164 ท่าน พร้อมลูกเรือ 6 ท่าน ออกเดินทางจากท่าอากาศยานดอนเมือง เวลา 20:03 น. (เวลาท้องถิ่น) และถึงท่าอากาศแม่ฟ้าหลวงเชียงราย เวลา 21:06 น.ขณะที่นักบินกำลังนำเครื่องบินลงจอดที่ท่าอากาศยานแม่ฟ้าหลวงเชียงราย มีฝนตกหนัก ทำให้เครื่องบินลื่นไถลออกนอกรันเวย์ และนักบินสามารถจอดเครื่องได้อย่างปลอดภัย และนำผู้โดยสารพร้อมลูกเรือทั้งหมดลงจากเครื่องเข้าไปยังอาคารผู้โดยสาร โดยไม่มีผู้ใดได้รับบาดเจ็บแต่อย่างใด
ทั้งนี้ บริษัทฯ ได้ดูแลอำนวยความสะดวกให้แก่ผู้โดยสารในการรับกระเป๋าสัมภาระและบริษัทฯ พร้อมจัดหาอาหารว่าง และเครื่องดื่มมาให้บริการแก่ผู้โดยสารระหว่างพักรอ และจัดหาที่พักสำหรับผู้โดยสารเที่ยวบินที่ได้รับผลกระทบ อย่างไรก็ตาม บริษัทฯ จะร่วมมือกับหน่วยงานที่เกี่ยวข้อง เพื่อเร่งดำเนินการตรวจสอบหาสาเหตุจากเหตุการณ์ดังกล่าวที่เกิดขึ้นต่อไป
สำหรับกระเป๋าส้มภาระใต้ท้องเครื่องบินของเที่ยวบินที่ DD 108 เส้นทางดอนเมือง-เชียงรายอาจมีความล่าช้า ซึ่งอยู่ระหว่างรอการรับอนุญาตจากหน่วยงานหลังการสอบสอบเหตุการณ์เรียบร้อย
อย่างไรก็ดีล่าสุดสายการบินนกแอร์ แจ้งงดให้บริการเที่ยวบิน ณ ท่าอากาศยานแม่ฟ้าหลวง เชียงราย ในวันที่ 31 ก.ค. โดยอ้างถึง ประกาศผู้ทำการในอากาศ (NOTAM) ของท่าอากาศยานแม่ฟ้าหลวง เชียงราย เรื่อง ปิดทางวิ่ง (Runway 03/21) ในวันที่ 31 ก.ค. 65 ตั้งแต่เวลา 06:00-22:00 น. ซึ่งส่งผลกระต่อผู้โดยสารที่มีกำหนดการเดินทางเข้า และออกไปยังจังหวัดเชียงราย สายการบินมีความจำเป็นแจ้งงดให้บริการเที่ยวบินเข้าและออก ณ ท่าอากาศยานแม่ฟ้าหลวง เชียงราย ในวันที่ 31 ก.ค. และอยู่ระหว่างการจัดหารถรับส่งสำหรับผู้โดยสารที่ได้รับผลกระทบโดยเร่งด่วน หรือผู้โดยสารสามารถเลือกรับสิทธิ์เปลี่ยนแปลงการเดินทางโดยไม่มีค่าใช้จ่าย
1.เก็บเครดิตบัตรโดยสาร 100% อายุ 1 ปี ไม่ระบุชื่อผู้โดยสาร และ เส้นทาง
2.เปลี่ยนเส้นทางการบินได้ทุกเส้นทาง ไม่จำกัดวัน โดยไม่เสียค่าใช้จ่าย
3.เปลี่ยนแปลงเที่ยวบิน โดยไม่เสียค่าใช้จ่าย
4.คืนเงินค่าบัตรโดยสาร 100% ผ่านช่องทางการชำระเงินของท่าน
5.บัตรโดยสารฟรี ไม่ระบุชื่อผู็โดยสาร / เส้นทาง จำนวน 1 ที่นั่ง ไปกลับ
